Οδηγίες Συναρμολόγησης «Ξεφτέρη» - Greek Wings
μορφής ARF (Almost Ready to Fly)

που σημαίνει «Σχεδόν Έτοιμο για Πτήση»
· Όλες οι κολλήσεις αφρώδους υλικού (φελιζόλ ή Depron) με αφρώδες υλικό, πρέπει να γίνονται με Εποξική κόλλα 5 λεπτών για ταχύτητα, ή Εποξική Ρητίνη 24 ωρών αν δεν βιάζεστε. Επίσης φροντίστε ώστε να μην υπάρχει ταινία ή πλαστικό ανάμεσά τους για να γίνει σωστή η κόλληση.
· Πρίν κολλήσετε οτιδήποτε, φροντίστε ότι έχετε τοποθετήσει τους σερβοκινητήρες (servos) στις θέσεις που υποδεικνύονται, στα δύο μισά του φτερού (2 servos) καθώς και στο ουραίο μέρος του σκάφους (άλλα δύο). Για την στήριξή τους, χρησιμοποιήστε μία σταγόνα εποξικής στο καθένα καθώς τα τοποθετείτε μέσα στη θήκη.
· Πρώτα θα ενώσουμε τα δύο μισά του φτερού. Τοποθετήστε τα σε ένα επίπεδο πάγκο με την κάτω πλευρά τους να ακουμπά στον πάγκο-τραπέζι. Πρέπει να βάλουμε κόλλα στις εσωτερικές πλευρές των κέντρων τους ώστε να κολληθούν και εκεί μεταξύ τους, αλλά ταυτόχρονα να τοποθετηθεί με κόλλα και η κεντρική Ξύλινη ενίσχυση μέσα στην ήδη σκαμμένη θήκη της. Αμέσως μόλις ενώσετε τα δύο μισά και με την κόλλα ακόμα υγρή, βάλτε ταινία πάνω και κάτω στο κέντρο της ένωσης και πάνω από την θήκη της ενίσχυσης για να μην «τρέξει» η κόλλα. Τώρα πρέπει γρήγορα, πρίν στεγνώσει η κόλλα να δώσετε και την απαραίτητη Δίεδρο γωνία στο φτερό. Με το ένα μισό να πατά σταθερά στον πάγκο, ανασηκώστε το άλλο μισό με ένα τακάκι, μέχρι το σημείο που πρέπει ώστε η γωνία να ακολουθεί την γωνία της ξύλινης κεντρικής ενίσχυσης. Αν θέλετε τον Ξεφτέρη σας πιο «ακροβατικό» κόψτε και χρησιμοποιήστε ένα παρόμοιο αλλά ίσιο (χωρίς Δίεδρο) κομμάτι από ξύλινη ενίσχυση (συνήθως κόντρα πλακέ). Έτσι μπορείτε να κολλήσετε το φτερό χωρίς καθόλου Δίεδρο!

· Φροντίστε τώρα να κολλήσετε όλες της στηρίξεις των ακροντιζών (Horns) στη θέση τους πάνω στα πηδάλια ώστε να ετοιμάσετε το πηδάλιο να δεχθεί αργότερα την άκρη της ντίζας (ακρόντιζο) που συνολικά θα μεταφέρουν την εντολή-κίνηση από το servo προς αυτό. 
· Το οριζόντιο τμήμα της ουράς που φέρει το πηδάλιο ανόδου-καθόδου (elevator), έχει τώρα σειρά για συγκόλληση πάνω στο πίσω μέρος της ατράκτου. Φροντίστε ώστε να λείπει η κεντρική λωρίδα της επικάλυψης από το κάτω μέρος του οριζόντιου αυτού σταθεροποιητικού και φυσικά στο σημείο της ατράκτου που θα «πατήσει» να υπάρχει επίσης καθαρό φελιζόλ. Φτιάξτε λίγη εποξική δύο συστατικών, αλοίψτε στα σημεία, τοποθετήστε το κομμάτι στη θέση του και βάλτε πάνω του λίγο βάρος για να το συγκρατεί (ένα παλιό βιβλίο π.χ.) μέχρι να στεγνώσει η κόλλα.

· Ήρθε λοιπόν η στιγμή να τοποθετήσουμε και το κάθετο σταθεροποιητικό σύστημα με το πηδάλιο στρέψης (Rudder). Το κομμάτι αυτό φέρει συνήθως μια καβύλια κολλημένη μέσα του που προεξέχει. Αυτή ακριβώς την προεξοχή πρέπει να βυθίσουμε με κόλλα μαζί μέσα στην άτρακτο καθώς τα συγκολλούμε για καλύτερη ενίσχυση και αντοχή…
· Μην βιαστείτε ακόμη να τοποθετήσετε συστήματα προσγείωσης με τροχούς κλπ. Αυτά τελευταία… ! 
· Ντίζες:  Φροντίστε ότι τα servos θα διαρρέονται κανονικά από ρεύμα με τον πομπό σας φυσικά ανοιχτό. Μηδενίστε τη μνήμη του πομπού ή φέρετε όλα τα Trims και Subtrims στο Κέντρο αν έχετε πομπό που δεν διαθέτει μνήμες και μενού (πιο απλός). Επίσης κεντράρετε όλες τις κεφαλές των servos (κάθετες στη ντίζα) για να μην έχουμε Διαφορική κίνηση. Τώρα μπορείτε να ξέρετε ακριβώς το μήκος των ντιζών που θα χρειαστείτε με τα πηδάλια φυσικά να «κάθονται» στην κεντρική-ουδέτερη θέση τους. Για απλότητα και οικονομία μπορείτε να χρησιμοποιήσετε ατσαλάκι του 1,5 χιλιοστού πάχους. Όχι 1 χιλ. Αν θέλετε ή έχετε 2 χιλιοστών έχει καλώς. Φυσικά, όλες οι έτοιμες ντίζες του εμπορίου μπορούν επίσης να χρησιμοποιηθούν. Κάνοντας ένα Γάμα (Γ) ή ένα Ζήτα (Ζ) στις άκρες των ντιζών, μπορείτε να συνδέσετε τις κεφαλές των servos με τις στηρίξεις των ακροντιζών πάνω στα πηδάλια. Αν χρειαστεί, ξεβιδώστε την κεφαλή του servo από πάνω του ώστε να μπορέσετε να «περάσετε» την άκρη της ντίζας μέσα της.
· Βάση Κινητήρα:  Συνήθως ο Ξεφτέρης έχει ένα κομμάτι κόντρα πλακέ εμπρός όπου πάνω του στηρίζεται το ηλεκτρικό μοτέρ. Χρησιμοποιήστε αρχικά μόνο τη μεταλλική (συνήθως) βάση σε σχήμα σταυρό του μοτέρ για να σημαδέψετε τις θέσεις των βιδών με ένα μολυβάκι. Κάντε με το τρυπανάκι τρύπες του 1,5 χιλ. πάνω στα σημάδια για να βοηθήσετε τη βίδα να εισέλθει χωρίς να σπάσει-«κλωτσήσει» το ξύλο. Αν «πίσω» από τον σταυρό προεξέχει ο άξονας του μοτέρ, κάντε επίσης στο κέντρο του ξύλου μια τρύπα ικανή να χωράει Άνετα τον περισσευούμενο άξονα. Κοιτώντας από πάνω την άτρακτο, θα χρειαστεί το μοτέρ να έχει μια κλίση προς τα δεξιά (right thrust), ενώ κοιτώντας από το πλάι, πρέπει να υπάρχει και μια γωνία προς τα κάτω (down thrust). Φροντίστε να δώσετε αυτές τις γωνίες κατά τη στήριξη στο μοτέρ με κάποιο τρόπο, όπως ροδελάκια πρίν τις βίδες κλπ…

· Τον ελεγκτή ταχύτητας (speed controller), μπορείτε να τον τοποθετήσετε από την εξωτερική πλευρά και στο πλάι της ατράκτου ώστε να έχει και ικανοποιητικό αερόρευμα για να ψύχεται σωστά. Το καλώδιο της σύνδεσής του με τον Δέκτη, μπορείτε απλά να το περάσετε προα αυτόν, κάνοντας από το πλάι μιά τρυπούλα με ένα αιχμηρό αντικείμενο. Στηρίξτε το πάνω στην εξωτερική επικάλυψη με ταινία διπλής όψης ή άλλη απλή ταινία (σελοτέιπ).
· Αν επισκεφθείτε την ιστοσελίδα http://www.greekwings.gr στο διαδίκτυο, παρακαλούμε  παρατηρήστε στο δεξιό μέρος της οθόνης κάτω απο την επιλογή της γλώσσσας, μια σύνδεση που περιγράφεται ως «Παραπομπή στις Html σελίδες». Κάνοντας εκεί κλίκ, θα μεταφερθείτε σε ένα χώρο διαφορετικό του προγράμματος του καταστήματος (e-Shop). Εκεί θα δείτε πολλές χρήσιμες πληροφορίες. Οι σελίδες αυτές υπήρχαν από τη γέννεση της GreekWings (Ελληνικά Φτερά) και τις διατηρούμε ακόμη λόγω της μεγάλης χρήσης τους. Θα βρείτε μία σύνδεση που περιγράφεται ως «Οδηγίες – Manuals» όπου έχει διάφορες φωτό και περιγραφές για κατασκευή διάφορων μοντέλων που αξίζει κανείς να ρίξει μια ματιά… 

Σας Ευχαριτούμε Μέσα από την Καρδιά μας που επιλέγετε Ελληνικά μοντέλα. Δεν στερούνται σε τίποτα των έτοιμων του εμπορίου και θυμηθείτε ότι πάντα θα έχετε πλήρη υποστήριξη σε Ανταλλακτικά και φυσικά σε εξελίξεις και μετατροπές που τυχόν επιθυμείτε. Αρκεί ένα τηλέφωνο ή ένα e-mail για να έρθουμε σε επαφή… (
Με Τιμή,

Η ομάδα των Ελληνικών Φτερών
